DA Den Europæiske Unions Tidende C 325/20

Meddelelse om indledning af en delvis interimsundersøgelse af antidumpingforanstaltningerne vedrørende importen af korte syntetiske fibre af polyester med oprindelse i Folkerepublikken Kina, Saudi-Arabien, Belarus, Australien, Indonesien, Thailand, Republikken Korea og Indien

(2005/C 325/10)

Kommissionen har på eget initiativ besluttet at indlede en delvis interimsundersøgelse i medfør af artikel 11, stk. 3, i forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«). Undersøgelsen er begrænset til at undersøge definitionen af den pågældende vare vedrørende muligheden for at udelukke lavtsmeltende korte polyesterfibre (LMP-fibre).

1. Varen

Varen, der er genstand for den fornyede undersøgelse, er korte syntetiske fibre af polyester, ikke kartede, kæmmede eller på anden måde beredte til spinding, med oprindelse i Folkerepublikken Kina, Saudi-Arabien, Belarus, Australien, Indonesien, Thailand, Republikken Korea og Indien (»den pågældende vare«), og som i øjeblikket tariferes under KN-kode 5503 20 00. Varen benævnes almindeligvis korte polyesterfibre eller PSF. KN-koden er kun angivet til orientering.

2. Gældende foranstaltninger

De gældende foranstaltninger er endelig antidumpingtold, som blev indført ved Rådets forordning (EF) nr. 1522/2000 (2) for import med oprindelse i Australien, Indonesien og Thailand, ved Rådets forordning (EF) nr. 2852/2000 (3) for importen med oprindelse i Republikken Korea og Indien, ved Rådets forordning (EF) nr. 1799/2002 (4) for importen med oprindelse i Belarus og ved Rådets forordning (EF) nr. 428/2005 (5) for importen med oprindelse i Folkerepublikken Kina og Saudi-Arabien. Den 14. juli 2005 (6) blev der på grundlag af artikel 11, stk. 2, i grundforordningen indledt en undersøgelse af de gældende foranstaltninger for importen med oprindelse i Australien, Indonesien og Thailand.

3. Begrundelsen for den fornyede undersøgelse

Ifølge de oplysninger, som Kommissionen råder over, bør LMP-fibre udelukkes fra definitionen af den pågældende vare, da det fremgår, at de har andre grundlæggende fysiske og kemiske egenskaber og andre anvendelsesformål end de andre typer af korte polyesterfibre. Det fremgår nærmere bestemt, at LMP-fibre har naturligt bindende egenskaber, som differentierer dem fra andre korte polyesterfibre.

4. Procedure

Da Kommissionen efter høring af det rådgivende udvalg har fastslået, at der foreligger tilstrækkelige beviser til at berettige indledningen af en delvis interimsundersøgelse, indleder den derfor i henhold til artikel 11, stk. 3, i grundforordningen en undersøgelse, som kun vedrører definitionen af den pågældende vare. Undersøgelsen vil fastslå, om der er behov for at ændre omfanget af de eksisterende foranstaltninger.

(a) Spørgeskemaer

For at indhente de oplysninger, som den anser for nødvendige til undersøgelsen, vil Kommissionen sende spørgeskemaer til importører, brugere, EF-erhvervsgrenen, de eksporterende producenter i Folkerepublikken Kina, Saudi-Arabien, Belarus, Australien, Indonesien, Thailand, Republikken Korea og Indien og myndighederne i alle de berørte lande. Oplysninger med tilhørende dokumentation skal være Kommissionen i hænde inden den frist, der er fastsat i punkt 5(a).

(b) Indsamling af oplysninger og afholdelse af høringer

Alle berørte parter opfordres til at tilkendegive deres synspunkter, supplere deres besvarelser af spørgeskemaerne med andre oplysninger og indsende dokumentation. Oplysninger med tilhørende dokumentation skal være Kommissionen i hænde inden den frist, der er fastsat i punkt 5(a).

Kommissionen kan endvidere høre berørte parter, der anmoder herom og kan godtgøre, at der er særlige grunde til, at de bør høres. Anmodninger skal fremsættes inden den frist, der er fastsat i punkt 5(b).

5. Frister

(a) For at parterne kan give sig til kende og indsende besvarelser af spørgeskemaer og andre oplysninger

Medmindre andet er angivet, skal alle berørte parter give sig til kende over for Kommissionen, fremsætte deres synspunkter og indsende besvarelser af spørgeskemaer eller andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis den pågældende part giver sig til kende inden for ovennævnte frist.

(b) Høringer

Berørte parter kan også anmode om at blive hørt af Kommissionen inden for samme frist på 40 dage.

6. Skriftlige bemærkninger, besvarelser af spørgeskemaer og korrespondance

Alle bemærkninger og anmodninger fra berørte parter skal indgives skriftligt (ikke elektronisk, medmindre andet er angivet) med angivelse af den pågældendes navn, adresse, e-mailadresse, telefon-, fax- og/eller telexnummer. Alle skriftlige bemærkninger, herunder de oplysninger, der anmodes om i denne meddelelse, besvarelser af spørgeskemaet og korrespondance, som de berørte parter videregiver som fortroligt materiale, skal forsynes med påtegningen »Limited« (7) og skal i overensstemmelse med artikel 19, stk. 2, i grundforordningen være ledsaget af et ikke-fortroligt sammendrag, som forsynes med påtegningen »for inspection by interested parties«.

Kommissionens postadresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

7. Manglende samarbejde

I tilfælde, hvor en af de berørte parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes positive eller negative afgørelser på grundlag af de foreliggende faktiske oplysninger, jf. artikel 18 i grundforordningen.

Konstateres det, at en berørt part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger. Hvis en berørt part helt eller delvis undlader at samarbejde, og resultatet af undersøgelsen derfor baseres på de foreliggende faktiske oplysninger i henhold til grundforordningens artikel 18, kan resultatet blive mindre gunstigt for den pågældende part, end hvis der var udvist samarbejdsvilje.

(1) EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

(2) EFT L 175 af 14.7.2000, s. 10.

(3) EFT L 332 af 28.12.2000, s. 17. Senest ændret ved forordning (EF) nr. 428/2005 (EUT L 71 af 17.3.2005, s. 1).

(4) EFT L 274 af 11.10.2002, s. 1.

(5) EUT L 71 af 17.3.2005, s.1. Ændret ved Rådets forordning (EF) nr. 1333/2005 (EUT L 211 af 13.8.2005, s. 1).

(6) EUT C 174 af 14.7.2005, s. 15.

(7) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i medfør af artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelsen af artikel VI i GATT 1994 (antidumpingaftalen).